Die vyand tussen ons twee ore | Boodskap vir Vandag
Home » September » Die vyand tussen ons twee ore
Die vyand tussen ons twee ore
Posted on October 3, 2018 by adele lombaard
Leard Hamilton is 'n bekende Amerikaanse branderplankryer en model wat in Hawaii grootgeword het.
Vroeg in sy lewe reeds het hy hom onderskei as iemand met ongekende liggaamlike en emosionele krag, die seldsame vermoë om in kritieke en bedreigende situasies deurentyd kalm en bedaard te bly.
So het hy as sewejarige dit al gewaag om ewe rustig van 'n 20 meter hoë rots tot in diep water te spring. Sy waagstuk om 'n 21 meter hoë brander te oorwin sonder om homself ernstig te beseer, word vandag nog as 'n ongekende prestasie onder sy tydgenote beskou. Hy word tereg erken as die beste hedendaagse ryer van groot branders.
Op 'n dag het Hamilton hierdie uitspraak gemaak: "Maak seker jou grootste vyand leef nie tussen jou eie twee ore nie." Sy woorde vertolk op 'n filosofiese manier die geheim van sy kalmte wanneer hy onder druk is. Dit is dat ons nooit sal toelaat dat negatiewe of afbrekende gedagtes ons lewensgevoel bepaal nie, of dat dit ons so angstig en bekommerd sal maak dat dit ons verlam en van al ons lewensvreugde beroof nie.
Nee, as gelowiges moet ons vandag opnuut let op ons gedagtes, op dit wat tussen ons twee ore aan die gang is. En dan luister wanneer Paulus ons toeroep: "Moet oor niks besorg wees nie … maak julle begeertes aan God bekend … en die vrede van God sal oor julle harte en gedagtes die wag hou" (Fil 4:6-7).
O Here, ek bring my angs en negatiewe gedagtes vandag weer na U toe. Neem my gedagtes gevange – en vul my denke met u vrede. Amen.